**Záver sezóny - Komisia alpinizmu SHS JAMES.**

V termíne 9.12. - 11.12. 2022 sa už tradične, v Maníne, uskutočnilo koncoročné stretnutie členov Komisie alpinizmu Slovenského horolezeckého spolku JAMES s reprezentantami a členmi širšieho výberu. Zhodnotili sme uplynulý horolezecký rok, kvalitu zorganizovaných sústredení a v diskusií sme debatovali o možných zlepšeniach a plánoch na rok 2023.

Komisia alpinizmu hodnotí uplynulý rok ako jeden z najlepších za posledné desaťročia. V horách sa slovenským alpinistom podarili dva výstupy svetovej úrovne. Oba výstupy ocenené zlatou karabínou majú punc najvyššej kvality vo vysokých horách, boli vylezené vo vysokej obtiažnosti a v najlepšom možnom štýle. Na skalách sa po rokoch podarilo posunúť slovenské maximum na obtiažnosť 9a+ a to dokonca juniorským reprezentantom. Taktiež sa podarilo posunúť latku obtiažnosti v ženskom a aj mužskom mixovom lezení, ktorá sa zvýšila na úroveň D13, resp. D14. Slovenským maximom je aj juniorský flash cesty v obtiažnosti 8b/b+ a tiež juniorské prekonanie obtiažnosti 8B+ na bouldroch. V ženskom skalnom lezení a v boulderingu seniorov boli slovenské maximá dorovnané.

Lezecky veľmi úspešné boli reprezentačné sústredenia v španielskej Siurane, v talianskom Valle di Orco a vo francúzkom Fontainbleau, kde sa podarilo vyliezť mimoriadne ťažké cesty.

Po dvoch rokoch pandemického trápenia bol nakoniec nadmieru úspešný aj veľmi populárny koncept lezeckých grantov, pričom sa počas individuálnych grantových projektov na Aljaške a v Kirgizsku podarilo vyliezť už vyššie spomínané top alpinistické výstupy.

Komisiu alpinizmu navyše teší, že sa tento rok na slovenskej lezeckej scéne objavilo množstvo mladých, mimoriadne talentovaných lezcov, ktorí zaujali veľmi kvalitnými prelezmi. Najlepší z nich boli zaradení do reprezentačných družstiev, pričom im budú vytvorené podmienky pre rast ich výkonnosti a skúseností.

Martin Heuger, predseda Komisie alpinizmu SHS JAMES

**Reprezentačné družstvá pre rok 2023:**

**Seniori A:**

Tomáš Buček, Peter Kuric, Michal Mikušínec, Marek Radovský

**Seniori B:**

Štefan Bednár, Andrej Capko, Ondrej Húserka, Michaela Izakovičová, Adam Kaniak, Róbert Luby, Richard Nemec, Matej Varga

**Juniori A:**

Jakub Fábric, Eliáš Kysela, Lujza Michalková

**Juniori B:**

Michal Grzyb, Filip Matejíčka, Martin Matúšek, Vanda Michalková

**Udelené ocenenia:**

**Zlatá karabína:**

* USA, Aljaška, Denali 6190m, Slovak Direct VI M8 WI6 100st. 2800m, OS prvé voľné prelezenie Richard Nemec, Michal Sabovčík

*Prvé voľné prelezenie jednej z najťažších ciest na Aljaške, v obrovskej, vzdialenej a*

*objektívne nebezpečnej stene najvyššieho vrchu Severnej Ameriky, v najlepšom možnom štýle a v jednom záťahu.*

* Kirgizsko, Pik Zabor 5080m, Ice Dry Queen, M9- OS, prvovýstup, Marek Radovský, Juraj Švingál

*Odvážny mixový prvovýstup na odľahlý kopec vo veľkej stene, s vysokou obtiažnosťou, vylezený najlepším možným štýlom.*

**Strieborná karabína:**

* Španielsko, Siurana, Furia de Jabalí 9a+ PP, Michal Mikušínec

*Prekonanie najlepšieho slovenského výkonu na skalách v zahraničí, juniorský výkon európskeho významu.*

**Bronzová karabína:**

* Španielsko, Siurana, Jungle Speed 8c+/9a PP, Peter Kuric, Michal Mikušínec
* Gotterwandl, Fortuna 8b/b+ OS, Peter Kuric
* Česká republika, Chřiby, Knockout 8B+ solo Michal Mikušínec
* Taliansko, Bus de Quai/Iseo, Low G Man D14 PP, Emil Fraštia
* Eiger, Matterhorn, Gr.Jorasses, najvyššie alpské severné steny, sólové prelezy, Juraj Koreň
* Vysoké Tatry, Kazalnica Mengusovská, Okap Hokej M10 RP, prvé opakovanie, Marek Radovský, Juraj Švingál
* Švajčiarsko, Eptingen, Spiderman D13 PP, Mária Šoltésová
* Argentína, Patagónia, Aguja Desmochada, Pain and Gain 7a+, C1, A0, prvovýstup, J.Krištoffy, O. Húserka

**Čestné uznania:**

* Vysoké Tatry - Vyšná Barania strážnica, Stredom platní 10- PP, 1. voľný prelez, Tomáš Buček, (Juraj Kvasnica)
* Vysoké Tatry, Volia veža, Katarzia 10- PP, prvovýstup, Martin Medviď
* Vysoké Tatry, Kazalnica Mengusovská, Teksaski klinc M9- Flash, Marek Radovský, Juraj Švingál
* Španielsko, Siurana, 2x30 8c PP, Lujza Michalková
* Španielsko, Oliana, Fish Eye 8c PP, Vanda Michalková
* Harmanec, Kanibal 11- PP, Eliáš Kysela
* Višňové, Panter 8b+, PP, Filip Matejíčka
* Tenerife, Ninja warrior 8B+, prvý voľný prelez zo sitstartu, Robert Luby
* Tenerife, Arico a Rakúsko, NO, 5 bouldrov v obtiažnosti 8A+ , Jakub Fabric
* India, Gharwal, Falkon Tower, Gangotri Gambling 6c+, M6, A0, prvovýstup, O. Húserka, (Radim Jablonsky)
* Francúzko, Argentiere basin, La Vierge, Ciao Vince 7b+ PP , Michaela Izakovičová, Adam Kaniak
* Francúzko, Fontainbleau, Bicarburation 8A Lea Slobodová
* Aljaška, Denali 5180m, Cassin Ridge, Matej Duda, Robert Vrlák

**Sústredenia 2023:**

15.-31.3. Vysoké Tatry, Morské oko. - zimný alpinizmus

25.3.-8.4. Maltatal - bouldre

13.5.-21.5. ČR, Adrpach, pieskovcové lezenie

1.7. - 15.7. Chamonix - letné alpské lezenie

júl/aug 2023 - Juniorský alpinistický camp Vysoké Tatry

1.10. - 10.10.- Švajčiarsko/taliansko - bouldre

20.10. - 10.11. Španielsko, hlavné reprezentačné skalné sústredenie

13.12. - 17. 12 Vysoké Tatry , medzinárodné zimné sústredenie